ЩIэдзапIэ хъарзынэ
Румынием и къалащхьэ Бухарест мэлыжьыхьым и 8 — 14-хэм щекIуэкIащ Европэм спорт бэнэкIэмкIэ и чемпионат. Абы къыщыхэжаныкIащ ди лъахэгъухэу БищIо Тимуррэ Кабалоев Виталийрэ.
БищIо Тимур ЯпэщIыкIэ зэхьэзэхуащ бэнэкIэ хуитымкIэ. Нэгъабэ зэхэта европэ чемпионатым Урысей Федерацэм и спортсменхэм хьэлъагъ псоми медалхэр къыщахьат, килограмм 74-мрэ килограмми 125-мрэ нэсхэм я деж къищынэмыщIа. Абыхэм нэхъапэм щыбэна Джэду Iэниуаррэ Махуэ Билалрэ я узыншагъэм къимыхьу зэпеуэм зэрыхэмытар ди къэралым зыхищIат. Ар ягъэзэкIуэжын мурадкIэ къыкIэлъыкIуэ чемпионатым ягъэкIуащ апхуэдэ зэхьэзэхуэ инхэм япэм зэи хэмыта щIалэщIэ БищIо Тимур. Апхуэдэ пщIэр абы къилэжьат мы илъэсым и пэщIэдзэм Урысей Федерацэм и командэ къыхэхам дэщIыгъуу Дунейпсо кубокыр къызэрихьам къищынэмыщIауэ, Бухарест кIуэнымкIэ и хьэрхуэрэгъухэу Курбаналиев Магомедрэ Цаболов Хетикрэ зыгъэсэныгъэхэм зэрыщыхигъэщIам и фIыгъэкIэ. Мы тIури дунейпсо чемпионхэщ икIи ахэр къагъанэу япэ урагъэщыныр куэд дыдэ и уасэщ.
Кабалоев Виталий Европэм и чемпионатым щIидзэным ипэкIэ зэхэта пхъэидзэм къигъэлъэгъуащ Хьэтуей щыщ щIалэм и гъэунэхуныгъэ гуащIэхэм зэрыпищэр. Япэ дыдэ зэIущIэм абы хьэрхуэрэгъу къыщыхуэхъуащ килограмм 74-м нэс зи хьэлъагъхэм я деж щынэхъ лъэщ дыдэ, иужь Олимп джэгухэм къыщыхэжаныкIа, дуней псоми Европэми тIэунейрэ я чемпиону а фIэщыгъэр иджыри зы-ми зыIэщIимыхыфа, Ку-бэм къыщалъхуауэ Италием и цIэкIэ утыку ихьэ Чамизэ Франкэ.
Дауи, Iуэхур хэплъэгъуэт. ИгъащIэм япэу апхуэдэ зэхьэзэхуэ иным хагъэхьа щIалэщIэр и япэ дыдэ зэIущIэм пэщIэхуат дунейм щынэхъ лъэщ дыдэм.
Чамизэ 0:3-уэ къыхигъэщIами, БищIор абы псыхьауэ къыхэкIащ. АрщхьэкIэ спорт бэнэкIэм и хабзэхэм япкъ иткIэ зэ-хьэзэхуэм зэ укъыщыхагъэщIамэ, зэпеуэм ущыхыхьэжыфынур къыптекIуар финалым кIуамэщ. Чами-зэ ар зэрыхузэфIэкIынум зыми шэч къытрихьэртэкъым икIи иужькIэ, етIуанэ махуэм, ар аргуэру Европэм и чемпион ещанэу хъуащ.
Дыжьын медалым щыщIэбэныну «финал цIыкIум» нэсын папщIэ БищIо Тимур иджы ефIэкIын хуейт Болгарием щыщ Киров Мирослав. Ди щIалэр абы зэрелIэлIэща щыIэкъым икIи, къабзэу тридзэри, адэкIэ кIуэтащ.
Ещанэ увыпIэр Европэм и чемпионатым щызыIэригъэхьэн папщIэ адэкIэ Тимур текIуэн хуейт Азербайджаным и щIыхьыр зыхъумэ дагъыстэн щIалэ Гаджиев Хаджимурад. Бэнэныгъэр гуащIэ хъуащ — тIури икIуэтыну хуейтэкъым. АрщхьэкIэ БищIом и Iэзагъымрэ лъэщагъымрэ япэ ищащ икIи 6:4-уэ текIуэри, жэз медалыр къыхуагъэфэщащ.
Ар щIэдзапIэ хъарзынэщ ди бэнакIуэ щIалэм и дежкIэ, ауэ абыкIэ езыр арэзытэкъым.
— Сэ Бухарест сыкъыщIэкIуар дыщэ медалрат, — жиIащ Тимур и хьэрхуэрэгъур «финал цIыкIум» щыхигъэщIауэ алэрыбгъум къызэрытекIыжу. — Ар къыщызэмыхъулIакIэ, адэкIи сызэлэжьын си куэдщ.
Щытхъу хуэфащэщ апхуэдэ Iуэху бгъэдыхьэкIэм. Куэдым я дежкIэ лъагапIэ инщ Европэм и чемпионатым жэз медалыр къыщахьыныр. Абы арэзы къимыщIа БищIо Тимур нэхъыбэжкIэ дыщыгугъ зэрыхъунум шэч хэлъкъым. Ар зригъэхъулIэн папщIэ и тренер Iэщнокъуэ Мухьэмэди лъэкI къызэримыгъэнэнур хьэкъщ.
Европэм и чемпионатым и етIуанэ Iыхьэр алыдж-урым бэнэкIэм хухахат. Уэзрэдж къуажэм щыщ Кабалоев Виталий абы текIуэныгъэ ин щэбэт кIуам къыщихьащ. Килограмм 55-м нэс зи хьэлъагъхэм я зэпеуэм ди лъахэгъум къыщыпэлъэщын къахэкIакъым. Уеблэмэ финалми ар и хьэрхуэрэгъум куэдкIэ щефIэкIащ. Хэгъэрейхэм ящыщ Флоринэ Титэ 11:0-у хигъащIэри, Кабалоевым дыщэ медалыр зыIэригъэхьащ.
Мы чемпионатым Урысей Федерацэм и командэ къыхэхам япэ увыпIэр щиубыдащ, дыщэ медалу 8, дыжьыну 4, жэзу 9 зыIэригъэхьэри. АдэкIэ къакIэлъокIуэ тыркухэмрэ украинхэмрэ.
Хьэтау Ислъам.
